CELEX: 32016D0708
Language: lv
Date: 2016-05-11 00:00:00
Title: Komisijas Īstenošanas lēmums (ES) 2016/708 (2016. gada 11. maijs) par Austrijas Lauksaimniecības sertifikācijas shēmas atbilstību Eiropas Parlamenta un Padomes Direktīvā 98/70/EK un Direktīvā 2009/28/EK izklāstītajiem nosacījumiem

12.5.2016   
            
            
               LV
            
            
               Eiropas Savienības Oficiālais Vēstnesis
            
            
               L 122/60
            
         KOMISIJAS ĪSTENOŠANAS LĒMUMS (ES) 2016/708
   (2016. gada 11. maijs)
   par Austrijas Lauksaimniecības sertifikācijas shēmas atbilstību Eiropas Parlamenta un Padomes Direktīvā 98/70/EK un Direktīvā 2009/28/EK izklāstītajiem nosacījumiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 1998. gada 13. oktobra Direktīvu 98/70/EK par benzīna un dīzeļdegvielas kvalitāti un ar ko groza Padomes Direktīvu 93/12/EEK (1) un jo īpaši tās 7.c panta 6. punktu,
   ņemot vērā Eiropas Parlamenta un Padomes 2009. gada 23. aprīļa Direktīvu 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK (2), un jo īpaši tās 18. panta 6. punktu,
   tā kā:
   
               (1)
            
            
               Direktīvā 98/70/EK un Direktīvā 2009/28/EK cita starpā ir noteikti ilgtspējības kritēriji biodegvielām un bioloģiskajiem šķidrajiem kurināmajiem. Direktīvas 98/70/EK 7.b, 7.c panta un IV pielikuma noteikumi līdzinās Direktīvas 2009/28/EK 17. un 18. panta un V pielikuma noteikumiem.
            
         
               (2)
            
            
               Ja Direktīvas 98/70/EK 7.a pantā un Direktīvas 2009/28/EK 17. panta 1. punkta a), b) un c) apakšpunktā minēto mērķu sakarā jāņem vērā biodegvielas un bioloģiskie šķidrie kurināmie, dalībvalstīm jāpieprasa ekonomikas dalībniekiem, lai tie apliecina biodegvielu un bioloģisko šķidro kurināmo atbilstību ilgtspējības kritērijiem, kas izklāstīti attiecīgi Direktīvas 98/70/EK 7.b panta 2.–5. punktā un Direktīvas 2009/28/EK 17. panta 2.–5. punktā. Šim nolūkam ekonomikas dalībnieki var iesniegt pierādījumus vai datus, kas iegūti cita starpā saskaņā ar brīvprātīgu valsts vai starptautisku shēmu vai valsts shēmu.
            
         
               (3)
            
            
               Dalībvalsts savu valsts shēmu var paziņot Komisijai. Ja Komisija nolemj, ka paziņotā valsts shēma atbilst Direktīvā 98/70/EK un Direktīvā 2009/28/EK izklāstītajiem nosacījumiem, shēmas, kuras izveidotas saskaņā ar Direktīvas 98/70/EK 7.c pantu un Direktīvas 2009/28/EK 18. pantu, nedrīkst atteikt savstarpējo atzīšanu ar minēto dalībvalsts shēmu, ciktāl runa ir par verifikāciju attiecībā uz atbilstību Direktīvas 98/70/EK 7.b panta 2.–5. punktā un Direktīvas 2009/28/EK 17. panta 2.–5. punktā izklāstītajiem ilgtspējības kritērijiem.
            
         
               (4)
            
            
               2015. gada 29. septembrī Austrija paziņoja Komisijai savu valsts shēmu (“Austrijas Lauksaimniecības sertifikācijas shēma”). Shēma aptver lauksaimniecības izejvielas un augu eļļas, un to piemēro līdz minēto izejvielu pirmapstrādei. Komisija ir izvērtējusi Austrijas Lauksaimniecības sertifikācijas shēmas atbilstību Direktīvā 98/70/EK un Direktīvā 2009/28/EK izklāstītajiem nosacījumiem.
            
         
               (5)
            
            
               Šajā lēmumā paredzētie pasākumi ir saskaņā ar atzinumu, ko sniegusi ar Direktīvas 2009/28/EK 25. panta 2. punktu izveidotā Biodegvielas un bioloģiskā šķidrā kurināmā ilgtspējas komiteja,
            
         IR PIEŅĒMUSI ŠO LĒMUMU.
   1. pants
   Austrijas Lauksaimniecības sertifikācijas shēma atbilst nosacījumiem, kas izklāstīti Direktīvā 98/70/EK un Direktīvā 2009/28/EK.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 11. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 350, 28.12.1998., 58. lpp.
   
   
      (2)  OV L 140, 5.6.2009., 16. lpp.